khistorydata/jeongjo-sjw-relations huggingface dataset:
정조 23년
兵曹判書李在學疏曰伏以臣冒據重藩拖到三載而才具空疎精力淺短上不能宣揚德意下不能蘇救民瘼莫副委畀之眷徒積尸素之愧觸事昏劣無往非罪而特蒙我聖上曲庇之恩式至今幸免大戾每自循省若隕淵谷千萬不自意忽伏奉中權新除半夜聞命一營動色臣於是惝怳震越誠不知措躬之所也臣本以孤弱之植又乏尺寸之能庸庸憒憒卽一無用之賤品而遭遇聖明厚沐恩私前後數十餘年一官一級皆從造化中出來內而華顯之職外而要膴之任無非平日之所不能期者及其峻秩之濫躋益懼涯分之太踰居寵若驚夙宵兢惕而受恩如天報答無地惟願效力於冗散之地斂跡於權要之場卒承生成之澤以圖涓埃之酬區區此心庶或天鑑之所俯燭而今玆匪分之職奚爲而及於臣也是任也掌宿衛之重摠軍旅之政管轄諸營之節制進退一世之靺韋權衡之責無間於東銓鞅掌之務又最於六部故雖使才猷聲望之素著者當之猶且却顧浚巡而乃以如臣之萬萬不可堪者擧而畀之臣有何才猷之可以修擧職事有何聲望之可以彈壓物情乎又況臣居僻性懶罕與人接諸弁之身手踐歷全所眛眛今若强責以甄別取舍之政則瘡疣百出狼狽立俟臣之自知亦已明矣負乘之憂不衷之災猶屬一己之私縱不敢自恤而仰累則哲之明終犯辜負之罪則臣雖萬殞將何以少贖也哉反復揣量實無冒膺之勢而適因納符之體重不敢召牌之違傲唐突出肅若固有之且惶且愧餘汗在背夤緣一出雖非獲已仍因蹲據斷無是理玆敢披瀝肝血冒瀆宸嚴伏乞天地父母諒臣不稱之實察臣由中之懇將臣所帶本兵之任亟命鐫改以重公器以安賤分不勝幸甚臣無任云云答曰省疏具悉卿其勿辭行公
정조 23년
吏曹參判李益運疏曰伏以臣以至愚之質遭不世之恩小大揚歷罔非踰濫而至若天官之職有國重任尤非近似於如臣庸陋故特除之初以矢心自劃之義質言於辭章伊後九年之間叨奉除旨不知爲幾十遭而以臣隨處竭蹶之蹤終始逡巡於是職者誠以自知甚明株守莫變而獲蒙天地愛欲生之德輒賜體諒臣之所以寤寐感激銘鏤肝肺者不在於是職之榮耀而實在於是職之鞶褫也迺於冬春之交事會巧湊逃遁不得副急一出非敢爲因仍盤礴之計而推諉無地瀾漫行公前後注擬便一大政知臣者憐臣之壞了素心不知臣者必將哆然笑之況臣於平日身未嘗自處以政官心未嘗商量於政注銓法則全眛格例物論則便同聾瞽差擬之際瘡疣百出一政一望無非罪戾人言之來臣固待之久矣而閱月恭俟闃然無聞臣嘗以淸朝之上全沒臺閣駁正之風竊爲之訝惑而繼之以慨惜矣向來諫疏臚列不負臣所望臣當拜而受之何憾之有夫所云銓衡者不重不輕不低不昂之謂也居是職者一或容私於其間則罪孰大於此者彼諫臣旣以臣斥之以營私則銓地一步便是臣鐵限諫長之餉臣亦云厚矣臣何必分疏爲哉臣歸自西邑幸蒙恩遞父子相對歌詠聖澤亞銓除命又下於杜門訟愆之中滓穢賤臣何以得此於聖明之世也且驚且惶罔知攸措顧臣危蹙之跡雖於冗司漫銜有不敢揚揚彈冠矧玆見叨之職卽臣僨誤之地聖恩雖出於收簪臣心益切於噬臍恩命之下蠢動無路敢陳自訟之章仰瀆慈覆之天伏乞天地父母俯垂鑑諒亟遞臣職仍命永刋臣姓名於銓望以靖私義以謝人言千萬血祝臣無任云云答曰省疏具悉卿其勿辭行公
정조 23년
全羅監司金羲淳疏曰伏以臣伏奉敎命特授臣通政大夫守全羅道觀察使兼兵馬水軍節度使巡察使全州府尹者臣惶霣震越不知所喩仍伏念臣疎闇迂拙百無一能而猥玷誤恩過被殊知自夫講製之選屢叨奬拔之渥湖郡授紱許遂便養之願胄筵揀僚俾從陪講之班人不稱職寵實踰分每一循省愧汗發背矧玆緋玉晉秩之命在於繡衣銜綸之日而任使至重莫效酬報之誠寵榮虛縻徒增兢惶之私不自意旬宣之職又授於復面之後臣才不若人器不適用雖在尋常之冗官散職尙多不事事之憂況方岳所重王命所寄藩四方輯萬民之任者哉且本道荐被歉荒近甚凋殘百瘼交萃於一路衆生如在於漏船九重宵旰每貽一念之憂勤苟不得副手良醫而任之則將恐蘇濟之眛方其在愼簡之道尤宜惟人是擇而況臣釋褐纔過十載頂玉不滿四日資歷旣淺望實又輕而今乃以方面之重擧而畀之不少留難如使臣徒恃寵靈苟然冒膺則負乘適足致災拙匠難免誤斲不惟臣之踧踖兢畏其有累於淸朝綜核之政當如何哉反復思惟承膺無路冒陳短章仰瀆宸嚴伏乞聖慈俯垂諒察亟解臣觀察之任以幸公事以安私分不勝幸甚臣無任云云答曰省疏具悉卿其勿辭往欽哉
정조 23년
己未六月初六日卯時上御誠正閣諸承旨持公事入侍時行左承旨李書九右承旨金翰東左副承旨鄭尙愚右副承旨兪漢寧同副承旨閔昌爀假注書洪命周李允謙編修官洪樂游徐有聞以次進伏訖書九讀奏京畿監司徐鼎修狀啓除朝辭赴任有旨祗受事尙愚讀奏廣州留守金思穆狀啓雨澤事京畿監司徐鼎修狀啓雨澤事命分書判付訖上曰禁府入直都事待令耶漢寧曰待令矣上曰誰也漢寧曰林沔浩云矣上曰昨日待令者誰也漢寧曰閔耆顯矣上曰昨今待令者何爲不同漢寧曰隨其番次如有待令之命則當日入直者待令故然矣命書傳敎曰不知閽禁者能知邊禁乎非不知嚴處欲奏來效姑仍本任兵曹參判朴基正兼帶副使之任減下今政差出使之會同又命書傳敎曰政官牌招開政仍敎曰兵曹入直一自柳誼去後近來門禁漸至蕩然自大臣以下自有跟隨之定數則法外加率此非但門將之不察兵曹事極爲駭然朴基正似有氣力故使之察飭而此亦徒事顧瞻任他閽禁之解弛是豈特除之本意乎兵曹參知見窠將以同副差出爾須隨處嚴飭期有難人之號然後來效可見矣命書傳敎曰兵曹堂上前望單子入之昌爀承命先退上曰鑄字所之密邇雖一步地猶近於政院內閣則此處入直於渠輩亦云榮幸而徒事謀避互相推諉甚至空番之境豈不駭然其習漸不可長故昨已處分而旣嚴囚於各間則書札往復與言語相通一竝切禁事申飭分付賤臣承命分付又敎曰昨日入直都事閔耆顯入侍賤臣承命出傳與禁府都事閔耆顯偕入進伏敎耆顯曰汝於先朝何年入侍也耆顯曰癸巳年小科時入侍矣上曰又於何年入侍也耆顯曰追慕洞動駕時入侍矣上曰前日則見甚媚嫵今已老大矣仍命擧顔敎曰尙有老成人典型我國專以科目取人汝須努力於擧業期有決科之效可也驪陽祀版奉諸何處耆顯曰奉安京第矣漢寧曰安國洞舊第故相金履素曾爲貰入今則還退云矣上曰國洞舊第卽先朝所賜之第耶耆顯曰然矣上曰聖后遜處之第今爲誰家耆顯曰臣之小妹今方入處矣上曰驪陽家丙申以後有致祭之擧耶耆顯曰丙辰年受賜矣命耆顯先退上曰京畿監司入侍上曰京畿前道臣交龜後入侍上曰來待諸臣入侍竝出榻敎賤臣承命出傳與京畿監司徐鼎修戶曹判書趙鎭寬偕入進伏兵曹判書李在學追後進伏訖敎在學曰漢南諸邑雨澤猶未周洽云其中何邑最爲渴急也在學曰交河豐德則優洽朔寧則稍過廣州等數邑太不足而昨今之雨庶皆均霑大體已移秧者爲七八分矣敎鼎修曰自是熟手何難按莅而第當尤爲着念也仍命在學鼎修等先退敎鎭寬曰湖西雨澤姑未得霈然誠爲渴悶道伯私書果已得見耶鎭寬曰日前見之而望雨之情與日俱深云矣上曰去月二十八日之雨與今日之雨實非偶然溫陵將事之夕必有降監之眷而然也鎭寬曰溫陵酌獻禮與信度墓致祭外議莫不恰然贊頌矣上曰甲子之事或有人言於信度而大節旣已卓然則其外事有不足論矣鎭寬曰誠如聖敎大節卓然則何論其他乎上曰稅船都數中姑未入來者當爲幾何鎭寬曰再運姑未入來而都數中一萬三千石未及入來矣鎭寬曰禁府謄錄有修正之命而本府本無謄錄故政院日記與文獻備考考出然後當爲之矣上曰金吾堂上中擔當事務者惟卿一人而堂堂王府無一張受敎之載錄者亦豈成說乎卿其務盡修擧之方而政院日記之自本府稟旨考出似涉張大事係先朝受敎者則承旨考見付籤使注書追後謄出可也仍命鎭寬先退書九曰俄因湖西道臣狀啓公州獄囚李存昌依狀請放釋之命矣道啓旣以革心爲言則姑允其請雖出於人其人之聖意第所謂邪學之浸染惟湖西爲甚而存昌卽其渠魁云爾則藉使渠眞箇革心從前之誑惑愚氓相率入於夷狄禽獸之域者已是王法之所必誅況此類之陷溺旣深民彝都喪其革心之眞僞有難一朝覰破於言貌之間且渠之辛亥見釋也始稱歸化旋復不悛則今日之若將悔悟不過出於僥倖逭罪之計尤見其凶頑狡譎逆詐臆不信雖是聖人之所戒此囚則詐與不信曾已綻露又何可每每曲貸唉彼詿誤之徒必將因此而無所懲畏愈致滋蔓其爲患害何所不至乎伸枉疏鬱之政固莫先於平反刑獄而道臣之混擧此囚遽然論啓大是不審該道臣從重推考李存昌則仍令嚴囚取服快施懲一之典恐爲得宜故敢此仰達矣上曰道臣貌稽言聽仍有狀請於憫旱伸枉之時不可以辛亥旣然之疏先加疑慮所以從狀請也出擧條仍命退承史以次退出
정조 23년
行都承旨李冕膺坐行左承旨李書九坐右承旨金翰東坐直左副承旨鄭尙愚坐右副承旨尹光顔在外同副承旨李庚運坐直注書柳台佐病一員未差假注書洪命周仕直李允謙仕事變假注書弼聖賚仕
정조 23년
李庚運啓曰來十一日朝參日次矣敢稟傳曰停
정조 23년
李庚運啓曰御營廳將官來言今日本廳軍兵日次私習云矣敢啓傳曰知道
정조 23년
傳于李冕膺曰都承旨入侍
정조 23년
傳于金翰東曰右承旨入侍
정조 23년
以慶尙監司申耆狀啓鎭海縣監崔履亨身病沈重屢呈辭狀不得已罷黜事傳于李冕膺曰今日政擇差待下批給馬下送
정조 23년
有政吏批判書金文淳進參判李益運牌不進參議李魯春進行都承旨李冕膺進以尹光顔爲承旨以尹序東趙得永爲校理以成光默爲司宰僉正申奭相爲敦寧判官鄭來成爲肇慶廟令韓允鎭爲西部令李鐔爲司䆃主簿南履正爲內資直長金𣕖爲鎭海縣監居昌縣令李集玉尼城縣監李性重相換居昌府使單李性重故郡守金履仁贈吏參例兼贈持平金敎行贈吏議故郡守金時發贈僕正以上全羅監司金羲淳三代追贈
정조 23년
兵批判書李在學參判朴基正參議朴奎淳病參知閔昌爀入直進同副承旨李庚運進同知金逢哲副護軍兪漢寧副司直李萬榮金晦彬姜世綸竝單付
정조 23년
以副應敎韓用鐸修撰朴吉源副修撰南履翼牌不進罷職傳旨傳于鄭尙愚曰只推
정조 23년
鄭尙愚以弘文館言啓曰本館上番闕直已至多日事甚未安副應敎韓用鐸修撰朴吉源副修撰南履翼旣有只推之命竝卽牌招以爲推移入直之地何如傳曰允
정조 23년
以副應敎韓用鐸修撰朴吉源牌不進罷職傳旨傳于鄭尙愚曰只推
정조 23년
以執義沈奎魯牌不進罷職傳旨傳于李庚運曰只推
정조 23년
傳于李庚運曰坐直承旨入侍
정조 23년
李庚運以備邊司言啓曰傳曰王后姓鄕例皆陞爲州府而居昌縣乃端敬聖后本籍之鄕也年前因邑弊以府降縣大是不審今雖還作府使節省之方仍用縣監時例該倅則永作蔭窠無所不可卽令廟堂博考論理草記待批下政官牌招開政啓下以尊事面事命下矣取考本邑沿革則分合陞降不一而先朝戊申陞爲都護府使矣其所陞府在於復陵以前而旣已陞府之後則設有些少民弊聖后本籍之鄕宜不敢更爲降縣而去戊申因右通禮禹禎圭上疏以府役之重於縣役依前降縣此專由於廟堂諸臣不審之罪謹依今傳敎陞爲都護府凡係出役之節省費之道一遵縣監時例則在民小無所損至於蔭窠一款二去戊申陞府之前元是文蔭交遞之窠到今永爲蔭窠恐亦無違於官制以此分付於該曹該道何如傳曰允
정조 23년
李庚運以備邊司言啓曰進賀及謝恩使當以來月拜表而當此勅行使行稠疊之時沿路㕑傳及驛馬補把之弊不可不各別軫念行中雜卜刷馬亦不可不另加省減而回還冬至正使向以員額除減有所筵奏節行則姑不必遽議存減而今行則一從簡便實爲隨時變通之道故使首副譯官停當于回還正使及書狀官存減數爻驛刷馬都數別爲書入而驛馬都數比前別行又多減數則三南補把不當擧論依近例以北關關東關西海西分定各邑㕑傳一從精略無敢違越之意竝爲分付於使行譯院該曹及各該道何如傳曰允
정조 23년
李庚運以備邊司言啓曰頃因各道捧未捧狀啓新舊還餉未捧及全未捧居末居二居三及舊逋條未捧守令邊將等竝令該府該道依事目勘處之意草記蒙允矣今聞該府以全未捧之自政院未捧傳旨眩於擧行該道亦無以擅便云法典中雖無全未捧之文所謂未準捧亦有當勘之律則全未捧之包在於未準捧自可推知而不捧傳旨事極可駭當該承旨施以罷職之典仍令捧傳旨何如傳曰允
정조 23년
李庚運以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 23년
刑曹啓目粘連信川前郡守金龍淳文化縣金喆金殺獄覆檢官檢驗時腎囊被踢顖門紅痕跋辭雖爲論列檢帳不爲開錄辭緣遲晩海州判官鄭述仁長淵縣監具絳海州牧金老仲殺獄初覆檢官推覈時不得取服辭緣遲晩罪依大明律鄭述仁具絳等各杖八十金龍淳杖六十竝收贖何如判付啓依此律施行爲有矣具絳段功議各減一等鄭述仁金龍淳等段功減一等爲良如敎
정조 23년
刑曹啓目粘連慶尙道晉州鄭贊一之獄贊一之於貴才雖有班常之別貴才年老飢餓重經輪疾則除非喪性決無下手之理初二日之着衣未見傷痕初四日之就斂始見所傷疑晦多端埋置經月當暑掘檢實涉重難其在嚴獄體之道不當置之然疑之間掘檢明覈未爲不可依道啓施行何如判付啓問于大臣決處與許掘間使之附陳意見以聞爲良如敎
정조 23년
己未六月初七日辰時上御重熙堂右承旨入侍時右承旨金翰東假注書洪命周記注官金景煥承膺祚以次進伏訖上命書傳敎曰關東前伯事仍爲勿論則何以警薄俗若欲求備則爲故伯苛論交承之道臣亦不可昨於憲府議處判下以勿論與求備俱欠敦俗之道爲敎只施堂疏所請譴罷之典矣今聞朝紙錯書云該房之不能照檢提稟者難免不職當該承旨遞差仍命左承旨入侍賤臣承命出傳左承旨李書九追後進伏上曰憲府議處判下若是錯書而頒之朝紙乎書九曰昨日申退後伏見小報所出心切訝惑矣仕進後始知其誤書矣上曰何承旨書之乎書九曰兪漢寧書之云矣命翰東先退上曰居昌縣乃端敬王后本籍之鄕也今欲陞號爲府以尊事面卿意何如書九曰臣於此事心常慨然故嘗與故宰臣沈晉賢相議每擬提稟而遷延未果矣上曰旣有所重則以些少之弊降府爲縣實是欠事大臣合有提奏之擧矣書九曰當初陞府元非聖籍之故而大臣之未及提奏似是未遑而然也上曰邑號之陞降年條及委折詳考日記所載以爲更稟可也仍命書傳敎曰王后姓鄕例皆陞爲州府而居昌縣乃端敬王后本籍之鄕也年前因邑弊以府降縣大是不審今雖還作府使節省之方仍用縣監時例該守則永作蔭窠無所不可卽令廟堂博考論理草記待批下政官牌招開政啓下以尊事面上曰新東伯去就卿或知之耶書九曰未及聞知矣上曰前東伯以其旱乾狀請祈雨而仍無設祭與否雖是生疎之致若已設祭則譴罷之道伯勢難躬將新伯不可不從速下去矣書九曰以湖南諸邑雨澤事曾有下詢矣卽聞康津等邑之雨甚是不足而今雖得雨節晩農事難望有秋云矣上曰康津等邑之連三年告歉豈不悶然之甚乎命退承史以次退出
정조 23년
己未六月初七日辰時上御重熙堂禮房承旨入侍時左副承旨鄭尙愚假注書李允謙記注官金景煥承膺祚以次進伏訖命書傳敎曰禮房承旨馳詣宗廟奉審摘奸以來尙愚承命先退上曰都承旨入侍賤臣承命出傳行都承旨李冕膺進伏上曰久不見卿矣奉朝賀筋力近則何如冕膺曰臣父之病近日則姑免危重矣上曰固知情勢之有難離捨而完伯之畢竟辭遞果無將往之道而然乎冕膺曰南臬新命係是特恩則臣固榮幸萬萬敢不竭蹶赴任第臣之情勢雖數十里地實難將往故屢違天牌竟蒙遞改之恩至今惶悚矣上曰事勢則似然故許遞矣仍命退承史以次退出
정조 23년
己未六月初七日戌時上御重熙堂奉審承旨坐直承旨同爲入侍時左副承旨鄭尙愚同副承旨李庚運假注書洪命周記注官金景煥承膺祚以次進伏訖上曰祭物熟設果皆精潔各陵奉審亦皆無頉耶尙愚曰臣馳詣明陵奉審陵上殿內則皆無頉祭器祭物亦皆精潔而謹以各品封裹以進矣且承局內諸陵一體奉審以來之命故仍詣敬陵昌陵翼陵弘陵奉審陵上丁字閣次詣順懷墓奉審墓上丁字閣皆無頉摘奸蜂峴則亦無頉矣上曰植木處其果審見而今春之旱能無乾損之歎耶尙愚曰略有所損而不至大段矣上曰蜂峴路今爲何如尙愚曰臣攀登峴上遍審左右果無人行之跡矣上曰沿路雨水何如尙愚曰高燥處則未及貯水間或有未移秧處而大體則無不足之慮矣上曰同副曾經何座而尙在下位耶庚運曰前經左副矣命退承史以次退出
정조 23년
行都承旨李冕膺坐行左承旨金達淳未肅拜右承旨金翰東坐直左副承旨鄭尙愚坐直右副承旨李濟萬未肅拜同副承旨李庚運式暇注書柳台佐病一員未差假注書洪命周仕李允謙仕直事變假注書弼聖賚仕
정조 23년
李冕膺啓曰行左承旨李書九今日不爲仕進卽爲牌招何如傳曰許遞前望單子入之待下批牌招察任
정조 23년
李冕膺啓曰新除授右副承旨尹光顔時在京畿龍仁地斯速乘馹上來事下諭何如傳曰允
정조 23년
傳于李冕膺曰下直守令入侍
정조 23년
李冕膺啓曰新除授同副承旨權坪方在奪告身中何以爲之敢稟傳曰與在外承旨許遞前望單子入之待下批牌招察任
정조 23년
承旨前望單子入之金達淳李濟萬落點
정조 23년
以右副承旨李濟萬牌不進罷職傳旨傳于金翰東曰只推
정조 23년
鄭尙愚以弘文館言啓曰本館上番闕直已至多日事甚未安副應敎韓用鐸修撰朴吉源旣有只推之命與新授校理趙得永竝卽牌招以爲推移入直之地何如傳曰允
정조 23년
以副應敎韓用鐸校理趙得永修撰朴吉源牌不進罷職傳旨傳于鄭尙愚曰只推
정조 23년
傳于金翰東曰湖南伯須卽下去可除營邑等待之弊況金堤等邑之今年被旱亦云偏甚則此時課農尤不可汎忽新伯尙未肅拜稽滯甚矣使之明日出肅仍卽辭朝
정조 23년
傳于鄭尙愚曰二十日日次次對進定於明日而次對後褒貶進去事招致備郞使之傳諭
정조 23년
傳于金翰東曰毓祥宮次知中官康壽甲畿沿定配闕番宮屬等爲先令該曹嚴囚以待處分
정조 23년
金翰東以備邊司言啓曰本司曹司有司堂上李書九時無職名令該曹口傳付軍職何如傳曰允
정조 23년
刑曹啓目粘連晉州鄭一贊獄事依判下問議于大臣則左議政李秉模以爲此獄痕損有無之說俱不足信證參前後之招亦不足憑惟是百金錢備給最爲可執之贓而殺獄至嚴一入檢庭人鬼莫分凡於彌縫之道何可愛惜而有罪無罪亦奚暇念也況此難信之痕損無憑之證參乎卽令決處不至失刑上裁云右議政李時秀以爲最是百金一案自露其恇怯彌縫之跡諸招之爲贊一地者靡不用極而獨斂屍兩漢上體傷處不敢曰無而俱曰不見就此兩段俱屬可疑不可不驗視明覈虛實云矣大臣之議如此上裁何如啓卿等之五段起疑左相之直請決處右相之獨主掘檢皆有意見兺不喩道伯所謂果無手犯則排布豈若是巧密云者亦足爲攄覰之礭論而諸說且置之蔽一言曰疑乙仍于卿等及左相以疑從緩右相及道伯亦以疑守經今若守經而許卽開檢盡消前日之疑則固幸矣萬一暑節屍體腐爛變動無明白可執之痕損設或依希痕損飢病垂死之漢邂逅致命未可謂之鄭哥之眞箇殺得然則疑乃自如竟當從緩與其謾作不緊之層節莫若登卽決折不至爲失刑依左相議施行爲良如敎
정조 23년
己未六月初八日辰時上御誠正閣都承旨下直守令入侍時都承旨李冕膺假注書洪命周記注官金景煥承膺祚鎭海縣監金𣕖以次進伏訖上曰下直守令進前𣕖進奏職姓名命奏履歷𣕖曰宣傳官出六歷都摠都事參上宣傳官訓鍊僉正今爲見職矣上曰本邑以弊邑爲稱爾之下去後必善爲之可也命奏七事𣕖奏訖命冕膺宣諭命𣕖先退冕膺曰今十八日惠慶宮誕辰忠淸黃海兩水營例進生鰒各三百箇而今番則忠淸水營旣以蠲減矣黃海水營元封進三百箇外加卜定二百箇何如上曰依前以三百箇封進事分付可也命退承史以次退出
정조 23년
己未六月初八日未時上御重熙堂左副承旨入侍時左副承旨鄭尙愚假注書李允謙記注官金景煥承膺祚以次進伏訖上曰內閣番次近甚苟簡只有二直提學一人而此亦豈多日入直乎尙愚曰明日司宰監貶坐二直提學當爲進去而內閣無替直之道送言於臣叔欲爲推移云矣命書傳敎曰番次不但苟簡其中無罪者李存秀也不可混勘諸文臣中前待敎李存秀刋削分揀使之入直仍命退承史以次退出
정조 23년
行都承旨李冕膺坐行左承旨金達淳坐直右承旨金翰東緣故出左副承旨鄭尙愚坐直右副承旨李濟萬未肅拜同副承旨李庚運式暇注書柳台佐病一員未差假注書洪命周仕李允謙仕直事變假注書弼聖賚仕
정조 23년
傳于李冕膺曰下直守令留待
정조 23년
李冕膺啓曰行左承旨金達淳右副承旨李濟萬疏批已下卽爲牌招何如傳曰允
정조 23년
以右副承旨李濟萬牌不進罷職傳旨傳于鄭尙愚曰只推
정조 23년
傳于金達淳曰左承旨入侍
정조 23년
有政吏批行判書金文淳進參判李益運牌不進參議李魯春進行都承旨李集斗進以朴鍾淳爲副修撰趙宗鉉爲全羅監司鄭觀采爲寧邊府使義州府尹單林蓍喆
정조 23년
兵批判書李在學參判朴基正病參議朴奎淳入直進參知閔昌爀病行左承旨金達淳進同知單宋秀弼副護軍尹光顔金羲淳以上竝單付
정조 23년
備邊司薦望以金勉柱爲開城留守
정조 23년
吏批再政開城留守單金勉柱
정조 23년
備忘記開城留守金勉柱下直長弓一張長箭一部賜給
정조 23년
李冕膺以吏曹言啓曰今月初四日大臣備局堂上引見入侍時因左議政李秉模所啓嶺南暗行御史金羲淳書啓別單已爲覆啓而其中行誼事孝烈事各令該曹稟處事批旨內依爲之事命下矣取考慶尙道暗行御史金羲淳別單則其中行誼事以臣到尙州地聞士人成時柱讀書修行鄕里稱譽臣潛跡往叩察其所有則學多硏究行又謹飭到安東地聞進士安明述文學有素操履亦謹探諸鄰里公議惜屈爲辭矣今此成時柱安明述兩人之學識操行繡衣或面稽所存或傍採鄕論有此陳聞初仕調用恐合於朝家褒奬之意而係干恩典臣曹不敢擅便上裁何如傳曰依例爲之可也
정조 23년
金達淳以兵曹言啓曰今此進賀兼謝恩使赴燕時補把驛馬依近例以北關關東關西海西分定事自備邊司草記允下矣應把驛馬二十七匹內咸鏡道驛馬六匹江原道驛馬六匹依例自本道直爲起送而趁來七月初六日逢點於安州平安道驛馬八匹黃海道驛馬七匹前期抄擇入送灣府之意各該道監司處行移何如傳曰允
정조 23년
金達淳以備邊司言啓曰頃因口傳下敎以債貸之弊一一釐正後可無一民稱冤之意卽報本司以爲草記之地事嚴飭內需司矣卽見內需司所報則以爲本司草記內當初給債雖非本司庫中物之給債而下屬欲於會外條別置之年久積置要免逋欠之罪齊訴散債以本司給債樣爲負債各人稱冤之端其爲痛駭莫甚於此而名雖會外卽亦公貨則其所徵捧不容但已立廛市民劉世曄安成宅李枝衍等乙巳年書員白弘弼逢授會外錢三千兩以一分邊貸去戊申九月利錢及本錢畢捧後己酉二月本錢二千二百八十兩更爲修成冊貸去利條一千四百一兩五錢七分及本錢尙今不納綿紬廛市民李奎祥柳喜甲乙巳年白弘弼逢授會外錢二千兩渠等都中十人貸去戊申九月本利畢納後一千四百五十二兩渠等都中七名修成冊貸去而未捧利錢七百十九兩五錢二分本錢一千六十二兩二錢九分尹修宅庚戌八月白弘弼逢授會外錢一千兩貸去着名成冊昭然見成渠亦無辭可辨張致奎妻高召史白弘弼逢授會外錢一千兩只憑張致奎姓名而出給則今此推諉於兪世忠者誠極無謂金致琭則以子當父之債以弟推兄之物無所不可且文記昭昭見在則今此稱冤誠是無理右漢等或有未畢納者或有全不納者而敢生僥倖之計變幻事實如是呼訴者誠萬萬痛惡所志勿施事判下內無論如此如彼內司旣非徵債衙門則雖非司庫公物當初給債旣甚駭然捧債又有稱冤者節節痛惡而自放債時已犯禁眞所謂盜賣徵於盜賣各人等債券一竝收聚燒火此後雖非司中物凡屬於宮上之物更有放債之弊則次知則施以違制律該吏等分等當刑配以此定式仍卽報備局可也事判下依判下辭意右項各人等招致蕩滌事面諭後同債券一一收聚燒火云矣敢啓傳曰知道此後更以內需司公貨放債之說有所入聞則爲先自本司草記以定式律施行可也
정조 23년
金達淳以御營廳言啓曰本廳字內肅靖門東邊第三城廊近處體城頹毁二間許先爲畢築而女墻仍爲始役矣把守軍兵依例撤罷之意敢啓傳曰知道
정조 23년
金達淳以義禁府言啓曰刑曹啓目判付內覆檢官載寧前郡守宋欽書不可例推而止拿問勘處事命下矣宋欽書今方待命拿囚之意敢啓傳曰知道
정조 23년
金達淳以義禁府言啓曰徐敎修卽其地平安道中和府限三年定配草記批旨內允如有功議各減一等而與投印與厭避差間定配則收贖可也事命下矣徐敎修六代祖渻扈聖功臣達城尉五寸親云功議各減一等限二年定配收贖之意敢啓傳曰知道
정조 23년
金達淳以義禁府言啓曰中官康壽甲畿沿定配事承傳啓下矣康壽甲京畿喬桐府定配而以承傳內辭意具罪目卽爲發遣府羅將押送配所之意敢啓傳曰知道
정조 23년
金達淳以刑曹言啓曰毓祥宮次知中官康壽甲畿沿定配闕番宮屬等爲先令該曹嚴囚以待處分事命下矣依傳敎毓祥宮稤宮金致修書員崔得祐捉來嚴囚之意敢啓傳曰知道
정조 23년
禁府啓目覆檢官載寧前郡守宋欽書原情云云問目內辭緣泛稱遲晩刑推得情何如判付啓除刑推議處仍爲照律區別功議勘放後草記爲良如敎
정조 23년
金達淳以義禁府言啓曰時囚罪人宋欽書原情公事判付內除刑推議處仍爲照律區別功議勘放後草記事命下矣宋欽書本府議啓內檢驗法意何等嚴重而身爲覆檢官只檢仰面不檢合面已違法式而未檢之由亦不槪論於檢狀者殊極可駭以此照律罪取考律文則大明律檢驗屍傷不以實條有曰若初覆檢官不爲用心檢驗者杖六十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪一百決杖告身盡行追奪雜令條有曰王府決杖者代以金贖矣宋欽書杖一百收贖告身盡行追奪而其七代祖時烈配享功臣云功減一等杖九十收贖奪告身四等放送之意敢啓傳曰知道
정조 23년
右議政李時秀箚曰伏以昨者備邊司郞廳奉傳聖敎有次對進定次行貶坐之命甘霈普洽民憂已寬而賓筵晉接聖志益勤臣職當竭蹶承命待曉趨詣而顧臣阿睹賤疾得自月前始不過開睫之艱視物之昏公役朝會强力奔奏調治不時觸冒旣多近日以來一倍添劇赤翳白膜遮橫右胞全睛刺痛半頰浮高少接日光暈眩欲仆尋丈莫辨喫着隨人從以熱邪內熾胸膈煩悶風痰上注頭額震疼見方昏昏漆室竟日叫楚薰點鍼藥雜試罔效以此病形束帶趨朝萬萬無其望考績之坐亦末由進身虧分廢職罪合大何病裏惶霣措躬無地此殆臣駑才濫職小器大受無妄之災不日旋至區區所祈祝不但在於目下疾痛之呼而已天地父母之仁庶幾惻然而矜諒伏乞聖慈褫臣匪據之職勘臣慢命之罪以警具僚以安微分不勝幸甚云云答曰省箚具悉卿懇卿其安心勿辭善攝仍傳曰此批答遣史官傳諭
정조 23년
江原監司南公轍疏曰伏以臣性本疎懶才又劣下尋常百執事之末猶懼不能對揚而濫蒙不世之鴻渥叨竊顯榮遂躋卿秩歷數朝廷如臣驟躐亦無幾人臣方夙宵憂懼寧犯便身之譏而恒勉知足之訓今玆除命又何爲而至哉夫國家之分劃八路置方伯連帥之職者其責固重矣關東特簡僻少事之地而郡邑之所統轄兵民之所依歸自有一方之政卽其擇人與否而安危之機所係甚大此豈如臣一書生所可承當者哉顧臣情理之切急聖明之俯燭而今幸遂便養之願矣若臣疢疾之漸痼同朝之所共悶而又幸有調治之路矣臣敢不竭蹶趨承以體我聖上孝理憫覆之推而惟其駑鈍之質前後蔑效龍斷之戒左右貽譏而兼有區區私義之有不可冒者非欲效近日按藩者一疏故事而然也況官至刺史昔賢所榮養以一路人子至願臣每讀古書至君親長短之語未嘗不流涕而掩卷寤寐所耿耿者惟在於得一安閑郡縣以其廩祿之餘粗備甘瀡之供及今西日之未頹獲遂烏鳥之微誠則臣之情願永畢於斯而誠以跡忝邇列未敢言私商量已久遲徊至今何幸上天之仁自有不言而格特假一日之養俾遂平生之願苟使臣才能可以剸理威望足以彈壓則固當銜恩樂赴殫誠王事之不暇豈敢萌辭避之意哉蓋其自知甚明自量已審誠不敢將臣私情以誤重寄而特緣臣優游閑局坐竊淸華未嘗試之簿書獄訟之場故朝廷猶未察其醜拙畢露耳今若以旌節軒駟爀然爲一身之榮耀而及至僨事負國之後雖萬被誅罰亦何所贖哉上所稱區區私義之不可冒赴者亦有其說頃年堂疏之後原任直閣金勉柱嘗除藩任而得蒙遞解之恩矣臣之處地與勉柱無所異同則豈可一遞一赴以傷廉隅也哉此爲難冒之端比之才望之不堪又加重焉伏乞聖慈俯察臣肝膈之辭亟賜體諒仍將臣逋慢之罪嚴行勘處焉臣無任云云答曰省疏具悉卿其勿辭往欽哉
정조 23년
行左承旨金達淳疏曰伏以臣猥以疎才謬叨邊寄鎖鑰芻牧兩無所當日夕憂懼惟譴荷是俟乃者嘉善晉擢之恩遽下於千萬夢想之外榮光所及蠻獠動色臣倘怳震驚五官失守不知所以措躬之所也嗚呼殿下於臣恩亦極矣自在抄啓之列偏被不世之眷假借之彌勤則如慈父之於迷子裁培之過厚則如時雨之於滋物重之以格外殊私曠絶千古此固人臣之所共願而不可得者臣則有之矣官職資歷自有次第國朝政格尤嚴循序而臣獨冥升不已釋褐雖滿十載除却中間憂故之日其彈冠彯纓而仕者不過四年有餘而於焉之頃身致宰列驟躐之無漸歷選朝端又無如愚之愚魯何取於聖簡而非常之寵愈往而愈隆也銘鏤肝肺不足以喩此感結磨放頂踵未足以答此恩造古人所云不知死所正道臣今日情事也惟有陳力就列竭心向國以爲一分半塵刹之圖者寸丹炳然而乃若二品之秩地望自別班亞八座號稱諸宰自非聲望實爲同朝所推德器才猷爲一世所需者莫宜居之無已則視其資歷之久次而陞遷亦或一道也今臣倥倥無所肖似居官任職初無毫分可記之績況又太驟之嫌如右所陳臣雖欲貪恩畏義冒眛進身其於名器之不重公議之不稱何哉且臣中世以後家閥寒素僅保門蔭非分榮塗而不料數年以來科甲荐出居常憂恐如集于木而臣忽致位乃在人前內閣淸銜又歸於臣之從弟一日之內榮耀爀世招損之懼履盛之憂在他人尙云懍惕而況於親有之乎念之及此食寢靡寧玆者專對之命又出於意外以臣無似堪此重任決知其萬萬不當況向來臺言雖云專欠商量旨意所在亦頗深緊如臣處地之眛然承命尤有所不自安者伏願殿下父母於臣特垂終始之澤鐫臣所授爵秩副价之任亦命遞改以安微分不勝大願纔交郡符來伏私次瞻望象魏欣感交中此際除命召牌嚴臨臣以千里逖違之蹤豈不欲竭蹶趨造少伸戀結之私而揆分度義實無可進之勢强入文字仰首鳴呼瀆擾是攖冞增惶蹙臣無任云云答曰省疏具悉爾其勿辭行公
정조 23년
右副承旨李濟萬疏曰伏以臣於年前瓜解郡紱歸伏田廬忽地洪光一之疏出而聲罪狼藉危辱侵至嶺海斧鉞在法難逭而伏蒙我聖上明竝日月仁深河海十行絲綸洞斥昭揭曲加庇覆保有今日臣於是歌咏聖澤念絶當世分甘溝壑致送餘年偶於日前有事入城病滯旅邸象魏入望周行之舊跡依俙犬馬具性戀慕之微忱耿結此際除命忽下於千萬夢想之外螻蟻之賤何以得此雙擎九頓有淚如瀉嗚呼人臣之義被異渥從古何限而豈有如臣之前後遭罹輒蒙恩私出死入生若是曠絶者乎欲報之德昊天罔極蓋其言疏以還給之故旣未得見今於年久之後不敢以傳聞之一二作爲對辨之條列而驗揣則言甚增衍架空則意在西東汚衊之不足必欲甘心而後已何其謊且巧也噫亦言之太甚臣與言者素無怨惡而涉世眛方被人忌嫉走鹿命係庖廚虛舟亦入駭浪爲世僇人如窮無歸自分爲明時之棄物今此甄錄之恩適下於進身輦轂之日臣之逖違天陛七年于玆召牌之下理宜竭蹶而滓穢滿身非薰沐之可洗廉防至重無進退之可論鐵限在前承膺無路玆敢瀝血陳章仰干崇嚴伏願聖慈亟降威罰以爲逋慢之戒鏟名朝籍永垂生成之澤焉臣無任云云答曰省疏具悉爾其勿辭察職
정조 23년
開城留守金勉柱疏曰伏以臣以人則愚庸蔑劣百無可取以才則知識淺短萬不近似特以遭遇聖明之世偏被甄陶之恩節次推遷滾廁金貂之列眞所謂無才無德到公卿者耳居常愧恧只切感祝之忱而已迺者居留新命忽下於千萬夢想之外又有促辭之敎臣驚惶震越實不知措躬之所也揆以義分卽當竭蹶趨承仰答洪造而仍伏念臣年前猥叨藩任引義陳懇特蒙體諒卽許鐫改臣至今感頌銘鏤于心今玆所叨較諸藩任雖云有間其掄簡之愼責任之重別無差殊而反有加焉在臣私義不敢冒膺前後無異臣雖欲仰恃寵命黽勉祗謝其奈廉防何公議何哉至於人器之不稱重任之難强猶屬餘事未暇煩陳玆敢短章疾籲仰瀆宸嚴伏乞天地父母俯垂鑑諒亟許臣新授職名以重公器以安私分千萬幸甚臣無任云云答曰省疏具悉卿其勿辭察職
정조 23년
修撰曺允遂疏曰伏以臣於湖西獄囚李存昌全釋之命竊有萬萬憂嘆者噫彼邪學之惑世誣民其所流來亦已久矣向來珍山兩罪人之斷置一律特出於我聖上扶正學闢邪說之大處分竊庶幾人心有所懲創世道有所維持而一種不畏法之怪鬼輩藏蹤祕跡愈出而愈窮如水益深如火益熾自都而畿自畿而湖不但士庶之波蘯乃至搢紳之浸染駸駸然入於爲禽爲獸之域此豈付之細故任其跳踉也哉其爲學有不足比數於楊墨之異端而楊則無君墨則無父所謂西學則兼之男女無別貴賤無等至於錢貨之通用而入則主之出則奴之此而若無一截嚴斥痛繩之法則其爲害於人國者殆有甚於洪水猛獸言念及此不覺懍然而心寒一存昌之用法固無異於寸膠之止濁而先從已現發者斷之無赦則詿誤者翻然而改迷溺者怵然而懼咸歸於我殿下造化甄陶之中矣設令存昌眞箇有去邪向善之心其在好生之德意姑貸一死容或可論而其必投之遠島不齒人類然後始可以距詖息邪民志乃定伏願殿下收還成命亟置重律斷不可已也雖以湖西道臣言之啓聞辭意少無難赦之語反有曲恕之失末乃以放釋何如爲結語者揆以事面極爲疎率亦施譴責之典宜矣今日之爲臺閣者宜乎有爭執之論而仄聽多日寥寥無聞臣竊爲之慨然如臣庸碌尙何足以見識自處而默無一言亦非事君無隱之義玆敢不避煩猥仰瀆崇嚴伏乞聖明勿以人微而廢其言焉臣無任云云答曰省疏具悉李存昌事旣放矣且看之何妨道臣譴責事未必照明知其向善則烏可不卽請疏決於伸枉恤囚之時乎不允
정조 23년
敎開城留守金勉柱書王若曰松京畀管轄之責地望俱尊楓宸簡保釐之才廟議允屬誕敷十行之綍庸撤貳卿之班眷玆崧陽一區卽是留府重鎭山河襟帶不啻周家之洛師閭里繁華殆若漢畿之馮翊舟車竝湊古稱駔儈之弊多端冠蓋相望近尤供億之費難給居留之體貌自別稱以分司管理之責任不輕豈云閑局惟卿早處內閣近躋亞卿恂恂如不能言所貴處心醇厚斷斷兮無他技自有傳家忠勤十載投閑蓋升沈自有時也萬里銜命而賢勞又足尙焉玆授卿以開城府留守兼管理使卿其祗服寵章克殫乃力惟寬柔撫摩之道予何更煩而精詳綜密之方卿宜益勉於戲鎖鑰任西門之責惟往欽哉纛牙詑雄府之威官亦榮矣故玆敎示想宜知悉知製敎李存秀製進
정조 23년
己未六月初九日卯時上御熙政堂大臣備局堂上引見入侍時左副承旨鄭尙愚假注書李允謙事變假注書弼聖賚記注官金景煥承膺祚左議政李秉模行左參贊鄭民始行吏曹判書金文淳刑曹判書李祖源兵曹判書李在學行大護軍李邦一戶曹判書趙鎭寬禮曹判書徐龍輔行護軍徐有大申大顯行大司諫李集斗行護軍李書九掌令洪樂游徐有聞修撰曺允遂以次進伏訖上曰完伯今日何不肅謝也尙愚曰有私義之難安者不爲肅謝云矣仍奏曰全羅監司金羲淳昨日特敎申飭之下不爲出肅事甚未安推考何如上曰依爲之出擧條上曰都承旨入侍聖賚承命出傳行都承旨李冕膺進伏秉模曰近日朝晝異候聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣仍敎曰雨澤猶未周洽非但畿內漢南之爲然湖南則昨與再昨年被災處今又被旱云言念民事實甚悶然此時道伯不可不使之趁速赴任民邑等待之弊亦不可不念而新伯以私義尙不出肅云未知有何私義耶秉模曰聞其叔與其從祖見任道內守令在前如此處地或有引而遞解之人矣上曰方伯卽使星也體貌自別則豈可以私義不赴乎況朝廷只視公格所關設有難安之端旣是公格之外則以其私義之難安許其遞免亦有關於後弊矣雖以前例言之䆳古則勿論中間有此等私義而亦有赴任之人近例則李鎭恒之在驪牧時其弟鎭衡爲畿伯而亦無辭遞之事惟獨都承旨之父奉朝賀之爲畿伯也其兄時任江華經歷重臣陳懇力辭故雖特許此不必爲後人之援例者矣冕膺曰臣父則雖兄弟之間早孤而父事之情理與他自別故果未得承膺竟蒙體諒之恩而以其公格之外每言其惶悚矣秉模曰有違公格聖敎誠然而促敎之下尙不出肅可知其必辭此時本道伯有難一日曠任私義二字雖不敢擧論趁今變通然後庶爲公私兩便之道矣仍奏曰新除授全羅監司金羲淳聞有身病有難卽速赴任云該道事可悶今姑許遞何如上曰依爲之出擧條仍敎曰翰林無春秋兼銜則不得行公故與其父兄有應避之嫌者父兄例遞兼銜耶民始曰然矣命書榻敎曰政官牌招開政又命書榻敎曰全羅監司今日政差出待下批明日辭朝仍命次對爲之秉模曰頃因萬頃縣令李德鉉上疏他邑移來軍還送便否論理狀聞之意覆啓分付矣卽見全羅前監司李得臣狀啓則以爲本邑移來軍一百十四名內十五名開城府一名坡州三名龍安五十名興陽十一名井邑十三名沃溝七名金溝十六名寶城來矣今此移屬之軍不但本道各邑而已則當初移屬可知其不得已之政而他道事情雖未遙度就以龍安等六邑言之軍多之弊充額之難無異萬頃則還送之弊多仍置之弊少請令廟堂稟旨分付矣軍丁之移定還送俱極重難雖一二名之移定或還送減額之邑不過爲一時之喜而已受其移定還送之邑雖至屢年民情拂鬱不已況此許多邑許多名之去來乎今姑置之果爲得宜依狀請施行之意分付何如上曰依爲之出擧條秉模曰平昌郡守李廷顯上疏批旨內糴弊事與附陳軍政之弊令道臣論理狀聞事命下矣卽見江原前監司尹弼秉狀啓則盛陳該邑民少軍多與穀多之狀仍以爲本邑元還營還中各穀三千五百石量宜作錢官軍官六十一名中三十名校生五十七名中額外七名竝把定於軍保有闕之代而校生軍官之額外濫定平昌如此則他邑可以反隅待農歇査括塡充於闕伍事請令廟堂稟旨分付矣官軍官及額外校生之充定軍保自是自道內隨時査正之事至於三千五百石作錢之請其在減糶之道實爲便好而若不於年例應作錢中區處而或有移貿之擧則與受邑奸弊不可不另加察飭令新道臣參量事情從長擧行何如上曰依爲之出擧條秉模曰卽見慶尙監司申耆狀啓則以爲各邑戶結斂之弊今纔存減釐正云蓋本道民斂之弊比湖南差輕今此所減錢穀布之於七十餘邑則似當零瑣道臣亦必詳探民邑事情以此釐正之意分付此外雖分錢粒米如有加斂之端則隨現重繩之意一體分付何如上曰無論存減多寡此是詳定之外則道臣豈可登聞朝廷亦豈可使之定式乎且如彼酌定云而或不一遵則事面尤當如何以此以彼道伯之狀聞大是失着矣秉模曰聖敎誠至當謹當自本司行會使之商量善處之矣秉模曰以湖西水營褊裨之用棍島民事使之査報矣卽見其所報則水營裨將於昨年二月施五度棍於採鰒島民因他病物故云矣上曰此亦紀綱所在各營褊裨之用棍已是法外而於平民尤豈可用棍乎且二月受棍而四月致傷云者萬不成說該水使若有一分嚴畏之心何敢顧惜其一褊裨而乃爲此欺隱之計乎具明遠拿致王府嚴訊然後紀綱可以立矣爲先分付道臣該水使褊裨捉囚營獄嚴覈可也大體廟堂之尊乃是朝廷之尊自卿尊朝廷然後卿亦得而自尊細究厥由莫非廟堂之責也秉模曰聖敎誠至當矣秉模曰宣惠廳堂上未差之代禮曹判書徐龍輔差下使之察任何如上曰依爲之出擧條秉模曰此時藩任不可暫曠而江原監司南公轍以向來臺疏爲引於辭疏云其時堂疏後宰臣金勉柱再次辭藩而故相臣尹蓍東以後無敢以此辭免之意有所筵奏今何可更引不當引之事乎事體未安推考各別申飭使之從速赴任何如上曰依爲之出擧條命大臣就座文淳曰當此儲窠之時若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地雖値口傳政事之時亦爲一體擧行已成近例今亦依此爲之何如上曰依爲之出擧條上曰臺諫進前集斗等進前曰請亟寢罪人鄭致達妻出置罪名命釋之音依前還發配所仍令王府快正典刑措辭見上上曰不允出擧條集斗等曰請物故罪人德相亟施孥籍之典措辭見上上曰不允出擧條集斗等曰請逆賊尙喆追施孥戮之典措辭見上上曰不允出擧條集斗等曰請亟寢昧爽以後申禁之命仍許捧入未徹之啓特賜允兪俾王章伸而亂本拔焉措辭見上無批答集斗等曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上上曰不允出擧條集斗等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條集斗等曰請物故罪人國榮亟施孥籍之典措辭見上上曰不允出擧條集斗等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條集斗等曰請承款後物故罪人九宗亟施孥籍之典措辭見上上曰不允出擧條樂游等曰新除授持平姜碩龜時在慶尙道仁同地請斯速乘馹上來事下諭上曰依啓出擧條集斗曰請金甲島爲奴罪人克觀更令王府嚴鞫得情夬正王法措辭見上上曰不允出擧條集斗曰請逆賊尙魯亟施孥戮之典措辭見上上曰不允出擧條集斗曰請濟州牧定配罪人姜彝天黑山島定配罪人金履白慶源府定配罪人金鑪亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上上曰不允出擧條集斗等曰臣等知識魯莽言議巽劣實不合於淸朝耳目之任而特除之下章皇出肅賓對有命冒沒登筵以李存昌放釋事堂疏峻發論斥臺閣雖未見原疏措語之如何而旣聞儒臣筵奏則宜言不言之失無所容辭以此情踪其何敢一刻晏然於臺次乎請命遞斥臣等之職上曰勿辭亦勿退待出擧條命臺諫就座又命大臣以下先退命書公事判付訖仍命退承史以次退出
정조 23년
己未六月初九日巳時上御重熙堂左承旨禮房承旨同爲入侍時左承旨金達淳左副承旨鄭尙愚假注書洪命周記注官金景煥承膺祚以次進伏訖上曰太廟奉審時階砂石頹圮處爲幾間耶尙愚曰幾爲三間許而數其壞石則爲三十二箇矣上曰與先修改處相距爲幾許而形址在於何處耶尙愚曰自頹圮處距正殿北邊洽爲三間許在守僕房邊不過數丈餘而距先修改處亦爲數間許矣上曰何當始役云耶尙愚曰始役後若或雨注則不無妨工之慮故迨此未雨將以今十六日擇吉云矣上曰從當下敎而六月以前則有礙土役姑先收聚石財之意言于戶判可也上曰其時廟司誰也尙愚曰奉事也上曰爲廟官者勿委守僕輩種種親審預爲修補之地則豈有如此之理而況以階石事曾有飭敎者乎尙愚曰誠如聖敎若或預爲看審隨處修補寧有三間許全頹之弊也上曰戶郞之解事者問于該判堂使之預爲整待而始役時務從堅緻之意亦爲分付可也上曰以監司事俄筵亦有言及而方伯卽別星也體貌自別則豈敢以私避每每圖遞乎今番完伯則雖以其初任生手有所體諒而自今以後無或如是之意預令廟堂知之大臣擧條亦爲改措語以入可也仍命書傳敎曰開城留守今日政下批待下批使之城外交龜敎尙愚曰新完伯以前任松留姑未上來云雖走馬知委使之卽爲上來明日內與新除松留城外交龜可也上曰左承旨新從萊府上來未知倭情如何達淳曰別無指的可達者矣上曰東萊狀啓紙品近何漸厚耶達淳曰聞萊府傳言則別無加厚於前日云而紙所新設後品或稍勝矣上曰下納米近果無弊耶達淳曰年來各邑守令之親領以來者絶無故其間弊端有不可勝言矣上曰何不親領來納耶達淳曰必是路遠之致也上曰其中遠邑爲幾里耶達淳曰遠或有三四百里之地矣命退承史以次退出
정조 23년
行都承旨李集斗坐行左承旨金達淳坐直右承旨金翰東坐左副承旨鄭尙愚坐右副承旨李濟萬坐同副承旨李庚運坐直注書柳台佐病一員未差假注書洪命周仕李允謙仕直事變假注書弼聖賚仕
정조 23년
藥房提調金文淳副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 23년
鄭尙愚啓曰來十一日輪對日次矣敢稟傳曰當次人受點後日次來待
정조 23년
金達淳啓曰行大司憲宋煥箕持平姜碩龜在外執義沈奎魯未肅拜掌令洪樂游徐有聞持平金熙周呈辭監察茶時之意敢啓傳曰知道
정조 23년
李集斗啓曰右承旨金翰東今日不爲仕進卽爲牌招何如傳曰允
정조 23년
司諫李貞運啓曰臣言議風采萬不近似於淸朝耳目之任而特除之下義分是懼冒沒出肅已至多日乃者堂疏峻發以湖西獄囚李存昌放釋之命不能爭難論斥備至噫存昌卽邪學之窩窟也從前誑惑一道相率入於禽獸之域者莫非存昌爲之倡則不可以渠一時革心之言遽從寬宥之典而臣愚昧顚錯尙此泯默今於堂疏旣發之後自顧慙恧無地自容昨未登對今始來避所失尤大以此情踪其何可一刻蹲冒於臺次乎請命遞斥臣職答曰勿辭亦勿退待
정조 23년
李庚運啓曰司諫李貞運避嫌承批之後不爲傳啓直爲出去事甚未安推考何如傳曰允
정조 23년
以忠淸監司李泰永啓本罪人韓用和連山縣到配事傳于李庚運曰飭已施矣有兼銜分揀事分付
정조 23년
李庚運以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 23년
鄭尙愚以禮曹言啓曰卽接宗廟署所報則今日之雨宗廟第八室龕內木班子滲漏神欌內仰塗與冊欌上點滴至於冊欌前地衣上滲濕云莫重殿內有此滲漏之患極爲驚悚臣曹與本署提調卽爲奉審後稟處何如傳曰允禮房承旨先爲奉審以來所重與階砌修改尤有別焉待晴土旺節前先爲修改而可合吉日多數擇日以爲從便進退之地而嚴飭廟司使之逐日奉審可也
정조 23년
李庚運以訓鍊都監言啓曰本局中軍今當差出而爲任最重每當有窠輒患乏人且貶坐隔日軍門事務難付新手鄭觀采寧邊府使之任今姑改差使之仍察中軍何如傳曰允
정조 23년
兵曹訓鍊都監中軍鄭觀采仍任事承傳
정조 23년
金達淳以義禁府言啓曰忠淸監司李泰永啓本連山縣投畀罪人韓用和到配事判付內飭旣施矣有兼銜分揀事分付事命下矣韓用和分揀放送事分付該道道臣之意敢啓傳曰知道
정조 23년
敎全羅監司趙宗鉉書王若曰比西京二千石共理惟良按南藩五十州玆循僉擧何拘常例暫屈崇班唯卿珪璋令姿簪纓華閥追乃祖乃父之緖淸謹不墜傳家有宜內宜外之譽才猷允合需世沁府北臬尙有遺愛之不磨宗伯西銓可見眷注之彌篤記溫泉陪扈之事特侈擢崇秩之私畀松京保釐之治蓋出嘉乃績之意眷彼湖南一域實我海東重藩心川拱月游之鄕若漢豐沛麻絲定歲供之制比夏荊楊第當大賑之纔經尙多積弊之未紓一路之錢穀俱渴重以吏或爲奸列邑之凋瘵方深嗟乎人不堪苦蓋緣民窮而歲縮政切遑急之嘆苟非望重而地高曷副責成之念玆授卿以全羅道觀察使兼兵馬水軍節度使都巡察使全州府尹卿其祗服寵命勉恢良圖作一方之福星宜先蘇弊而祛瘼宣九重之惠澤寧緩黜貪而奬廉蘇孺文之按符必貴嚴明之績范孟博之攬轡佇見澄淸之風於戲軒陛拜辭那無北望之戀湖山坐奠庶寬南顧之憂故玆敎示想宜知悉知製敎曺允遂製進
정조 23년
己未六月初十日辰時上御便殿禮房承旨稟事閣臣同爲入侍時左副承旨鄭尙愚假注書李允謙記注官金景煥承膺祚檢校提學鄭民始以次進伏訖上曰慶辰隔日矣今春後諸臣請擧賀儀雖以仰體慈旨之意未伸呼嵩之忱而今年慶祝有倍於昨年矣民始曰年年是日慈候益康聖孝益光臣民歡忭與日益新今番則尤異前年進饌擧行當依何年例乎上曰慈意每恐一毫張大飾慶之道不係於饌品多寡只依昨年例爲之今番亦將退行於十九念日之間卿等不必預爲仕進自十六日入來擧行好矣命民始先退又命尙愚宗廟雨漏處奉審以來仍命退承史以次退出
정조 23년
己未六月初十日申時上御便殿左副承旨入侍時左副承旨鄭尙愚假注書李允謙記注官金景煥承膺祚以次進伏訖上曰太廟雨漏處奉審則果何如尙愚曰第八室龕內有滲漏之痕以油芚仰遮於木板子上別無點滴之端矣上曰聞甚悚懍此莫非屋上不除草之致當擇吉趁卽修改修改時則當爲移安耶尙愚曰後面簷端則大爲滲漏移安後當爲修改矣上曰然則慰安祭亦當設行乎尙愚曰但設移還安祭云矣上曰修改待晴當卽爲之言于禮判擇吉於土旺節前以待事分付招致守僕此後暴雨連霔時以廟內有無頉日日來報於政院事亦爲分付仍命退承史以次退出
정조 23년
行都承旨李冕膺坐行左承旨金達淳坐右承旨金翰東坐左副承旨鄭尙愚坐直右副承旨李濟萬牌不進同副承旨李庚運坐直注書柳台佐病一員未差假注書洪命周仕李允謙仕直事變假注書弼聖賚仕
정조 23년
傳于李冕膺曰諸承旨持公事入侍
정조 23년
李晩膺啓曰右副承旨李濟萬今日不爲仕進卽爲牌招何如傳曰允
정조 23년
以壯勇營褒貶設行單子傳于李庚運曰雨勢如此待晴退行
정조 23년
李庚運啓曰密符親納例也而前開城留守趙宗鉉謂有身病使其親裨替納事甚未安推考警責何如傳曰允待開門牌招使之從速辭朝
정조 23년
傳于鄭尙愚曰文簡公金淨文簡公朴祥之宣諡賜祭雖在年前而當今年旣致祭於信度公則況此兩文簡乎令該曹卜日致祭奉祀孫則金文簡家收用而朴文簡家則鄕薦外尙不收用都政窠初仕一窠權付軍職今政訪問擬入事分付
정조 23년
有政吏批行判書金文淳進參判李益運牌不進參議李魯春進行都承旨李冕膺進以李書九爲禮曹參判李得養爲儀賓都事韓啓重爲東部令朴善浩爲禁府都事申鴻周爲寧邊府使李玄謙爲抱川縣監再政以朴寅休爲明陵參奉趙鎭明爲宗廟令宗廟直長李在純司宰直長黃仁紀相換
정조 23년
兵批判書李在學參判朴基正病參議朴奎淳入直參知閔昌爀病同副承旨李庚運進護軍李性默鄭觀采副司勇洪秉寀以上竝單付
정조 23년
李庚運以都摠府言啓曰副摠管李鎭復以漢城府左尹本府坐起晝仕出去而逐日赴坐煩稟未安入番間除草記往來之意敢啓傳曰知道
정조 23년
李庚運以兵曹言啓曰卽接西所衛將金致五牒報則本所南邊大松一株中松一株因雨拔根顚仆云令該所依例斫去之意敢啓傳曰知道
정조 23년
鄭尙愚以禮曹言啓曰傳曰今聞溫陵奉審進去承旨回奏之言何其與年前定式一切相反也局內左右及主山齋室近處所在愼墓成墓墓道除治樹木剪伐一依思陵局內鄭山例令陵官各別顧見本家人亦許望祭矣成墓近處之趙山子孫則其後時或望祭於前築之壇而愼與成無聞竝與墳莎無人修築云豈陵官之以年前下敎不能分明知委於諸家而然乎抑零替而寢遠莫能以時辦備而然乎令禮曹曉喩於愼成諸家後孫嚴飭於齋郞陵屬等毋敢恝然又聞承宣言愼成諸山有碑有碣外平夷不辨處多有之云何聞之晩也若於如彼諸處任其木根之盤錯則不惟聖后陟降之靈必有憫惻於洋洋之中揆以事理寧容如許亦令禮曹嚴飭明知爲塚而不辨其形自來指點而平夷莫尋諸如此處或芟其根條或禁其播植定標置限轉相遵守則愈遠而愈當曉然於昭聖后之思怡豫欣悅有可以度測惟今之敎爲陵官者敢不着意遵行乎亦令禮判揭板齋所因此思之思陵之諸鄭墳山修塋禁樵望祭一遵先朝定式擧行乎愍懷墓諸姜之山年前始聞鞠蕪蓊醫使之疏拓亦許倣用思陵溫陵局內諸山之例今皆一一遵守乎又思之長陵外白虎所在所謂鄭山事面雖異於成與鄭墳而使其家人許其修治聖意有在果至今遵用先朝下敎而齊陵近處所在驪興府院君墓亦依受敎爲之乎一體詳問草記又思之貞陵復位事蹟恰如溫陵事實而復位之後行祀之日靈雨祁祁於局內先正與故相諸人及敦匠者俱有紀蹟之說是月卽我神德聖后誕降之月也聖后籍本象山而國舅康公允成亦稱象山府院君象山之一號卽谷山也嘗見故事聖后㪺溪水泛楊葉進之聖祖奇其所對後有舟梁之儀人云溪是龍峯之前龍淵而傍有宮墟柱石宛然然則聖后本第舊址又足可徵邑誌或有所載又或故老之有詳明傳道處乎亦令禮曹關問該道使之狀聞事命下矣謹依下敎發關該道使之詳探狀聞亦爲直關于谷山府以爲詳細報來矣卽接該府使趙德潤牒報則以爲招致故老與境內原居康姓人等詳問由來相傳之語則府治東距五里雲中坊林溪里有國舅基而柱石淵溪至今宛然云故府使卽率故老與康姓人等馳尋視果有一小山古名神留山今稱堂底山山下東向之局卽是國舅舊基而山之左麓下有柱石一坐長二十一尺前後廣各三尺五寸左右廣各三尺而故老流傳或稱外門或稱標門山之右麓外有一大淵俗稱堂底淵源出高達山渟滀爲淵深可五六丈周爲二三百步東流爲溪縈回控帶於舊基之前自柱石至堂底山下至前溪邊爲二百三十三步局內幅圓洽爲五六日耕而背山臨溪形局平穩聖后本第舊址明是局內當中處衆口一辭而龍峯龍淵之名雖未得詳明傳道之可考柱石淵溪宛在於峯下左右則恐未知或緣於古今異名而然至於柱石故老與康姓人等皆以爲古有柱石二坐雙立矣中間一坐頹仆破碎年久閪失上所謂外門標門之說雖或似然邑藏之誌旣無紀實取考之蹟康姓人之譜亦無眞的可據之文局內時居二戶卽他姓而康姓諸人分居他坊云矣敢啓傳曰允聖后本家觀津籍貫旣是象山象山卽谷山而今其宮臺石礎屹然宛在長踰二十有一尺明是世居遂作本貫而石柱必是舟梁以後起第時所建大抵邑報雖甚疎漏舊基則可以徵信況楊葉盛蹟遍在野乘且今月三明卽我聖后誕降之辰也此時此事之登聞若有所相然者就其舊址當親書碑面敬記故蹟而碑樣依先朝文昭殿舊基追慕洞聖后誕降舊基碑尺度下送該道待秋成豎立而閣樣亦依右例爲之而又思之咸興府馳馬臺記聖蹟而曾聞本府亦有馳馬谷名稱在於府北七八十里許山名岢嵐之南有馳道數里在山頂邑中父老傳以爲馳馬舊基邑牒之不爲竝擧豈其邑誌之不見關辭之不擧而然乎亦令道伯來頭行部時親審狀聞事分付可也筵敎分付該曹以局內時居二戶是邑民而康姓諸人分居他坊云奉祀孫使之贖還居接近於屑越自該曹嚴飭該道該邑使之從便顧助換入或新入間依渠等之願爲之後狀聞閣樣碑樣切勿張大一依見樣爲之事分付此則以筵說載錄於日記及日省錄分付禮判處碑樣閣樣戶曹郞廳使之奉審以來
정조 23년
金達淳以刑曹言啓曰因本曹都囚徒金致修遠配崔得祐定配事書下矣金致修咸鏡道端川府崔得祐平安道咸從府各定配所竝卽押送之意敢啓傳知道
정조 23년
李庚運以司僕寺一二提調意啓曰本寺兼內乘拜峰鎭別將申鴻周今日政移拜寧邊府使矣本寺擧行俱係緊務而姑未就緖決難付之生手寧邊府使改差兼內乘仍任何如傳曰允
정조 23년
全羅監司趙宗鉉疏曰伏以臣自經今春輪疾便一拭巾待盡之喘特蒙聖朝惠養之恩久占久司調息之便一縷之延至于今秋毫皆殿下賜也雖病伏涔涔之中未嘗不北望感涕千萬不自意忽伏奉湖臬命繼以有促敎臣於是惝怳震越莫省所以自措特旨之下不敢少淹半夜登程昨始來伏城外而病情越添於冒雨見職無望於祗肅遂不得不替裨納符退還私次其爲悚懍尤當如何噫世間事往往有出人意慮之外者而聞之者惝然而駭當之者惕然而惑未有如臣今日所被恩命者假使臣年齒强壯可以宣力四方至於剸煩理劇非其材也不但自知之已審抑亦同朝之共諒矧今以年則禮經之致政也以病則膏肓之難醫也有一於此尙不敢爲冒膺之計兼而有之更何暇論且屛翰之寄孰非不重而人之說難治者必先數此道蓋其管轄之殷衆訟獄之煩氄邑弊之漸痼俗習之難化故也是以前輩之望實俱隆者亦莫不逡巡於是今之掄揀雖不及古亦何可不究名實苟然充擬如冗漫差除之爲哉此所以外駭物情而內惑臣心匪直爲一身之私而已倘蒙聖明俯燭臣實狀則鞶帶之褫不竢終朝玆敢猥入文字仰干崇嚴伏乞聖慈察臣言之非出例讓矜臣病之無以强赴亟許遞臣藩任以幸公私不勝大願臣無任云云答曰省疏具悉卿其勿辭往欽哉
정조 23년
章陵參奉金聖泰疏曰伏以我聖上追遠興感於溫陵舊事克擧酌獻之禮繼而有國舅臣信度公愼守勤旌閭之命十行絲綸藹然流出於至誠惻怛之盛意嗚呼是年卽我聖后舟梁之寶甲也復位封陵之禮旣在於先朝是年國舅表忠之典又降於聖上是年凡所以伸誠寓感之靡不畢擧聖孝增光域聳動時亦有待而然耶臣不勝欽仰感歎之至然臣愚死罪竊伏以爲尙有聖朝之闕典三勳臣事是已臣敢不避猥越冒死仰陳伏願殿下少垂察焉嗚呼溫陵當日之事尙忍言哉彼三勳臣亦人耳豈不知名分之重截然如天地之不可犯而惟身謀之是急肆發癈母之論使我朝禮義之邦倫紀倒置義理晦塞則乃宗社之罪人也人可得以誅之也特以功存靖社朝家用寬大之典雖不明正其罪至於聖后祔廟之後則不得晏然配享於廟庭是當然之義也且況三勳臣於聖后卽不共戴天之讎也以天之至廣至大猶不可與共戴況於廟庭咫尺之地乎若使聖后在天之靈陟降於冥冥之中則將冤憤痛恨之不暇矣其何以悅豫格思於芬苾之享耶推之神理參以人情其不可從享於廟庭也明矣故文正公臣李縡所撰淳昌三印臺碑記曰是非旣大定矣彼勳臣者尙可晏然於從享之列耶此非獨文正一人之言實我東臣子百世不易之定論也在廷之臣更無此論意者朝廷之議欲將功贖罪而然歟是則有不然者方其曆數已屬天與人歸之際雖非三勳臣輩神器不屬於聖祖亦將誰歸乎彼不過適乘機會效其勞而已乃反自以爲功無所顧忌則其無嚴之罪尤著矣人臣負此重罪臥死牖下亦足矣假使朝家酬報其勞至今數百年勳籍自在子孫世襲者實曠世之至渥也又何爲乎配食於廟庭戚我聖后之心耶興言及此不覺感涕之交零議者或以事係先朝爲重大難行而此亦有不然者復位封陵是何等重大之事而我先大王斷以行之於幾百年之後此實體聖祖之遺意也今此三勳臣之黜享比復位封陵之事其輕重縣殊又況於復位之後當次第擧行者乎臣先祖臣文簡公淨乙亥一疏是苦心血誠而使大義未伸於當世終抱冤於九原而死臣實隱痛在心幸賴兩聖祖紹述之誠孝修擧未遑之典使倫紀明而義理正是東國莫大之慶也然而三勳臣之從亨自如則亦豈可曰倫紀明而義理正乎然則臣祖之抱冤於九原亦自如矣臣父臣商協每以此胸抱抑鬱必欲一陳於黈纊之下而草野跡賤脩門路阻因循至今矣側聞我聖上興感於溫陵舊事不勝欣抃竊欲匍匐上來仰陳衷懇而年迫八耋氣息奄奄竟不能自力使臣替陳臣實鄕曲蒙騃之一賤品猥蒙國恩濫叨初仕之列則亦何敢妄言朝廷之大事瀆犯天威乎然而錄用之典非榮臣身也特念先祖臣之樹立也且況臣祖昌運於先朝是年封陵之後蒙恩除職臣於聖上是年又蒙錄用之恩則是亦臣家之異數也聞命之日父子聚首攢祝感泣當溫陵有事之日其圖報之心尤有別於他人矣臣若畏妄言之誅終始泯默則是上而負聖朝記舊之念也下而負臣祖臣父爲國之誠也臣罪尤大矣玆敢仰籲天閽伏乞聖明穆然深思廓揮乾斷亟降三勳臣朴宗元柳順汀成希顔等黜享廟庭之命以泄神人之憤以副臣民之望千萬幸甚臣無任云云答曰省疏具悉昔我靖陵之世金朴二文簡公共登小邱議上長秋之封事及琅函之徹也義聲動廷中而南國之士懷其節名其邱曰學士之臺至今有指點咨嗟者爾以金文簡之孫當翟褕追復之舊甲極論三勳臣事予心起感不覺通宵前乎此而爲此論者亦多矣律之以天理人情揆之以國綱臣分夫孰曰不可而時際中興再安宗社山河帶礪十死且宥昔先正諸人之不爲直請者蓋有微意存焉況庭享典禮至重而嚴今於二百四十餘年之後輕易議到有非審愼鄭重之義矣
정조 23년
己未六月十一日卯時上御誠正閣諸承旨持公事入侍時行都承旨李冕膺行左承旨金達淳右承旨金翰東左副承旨鄭尙愚同副承旨李庚運假注書洪命周李允謙記注官金景煥承膺祚檢校待敎李存秀以次進伏訖冕膺讀奏慶尙監司申耆狀啓興海縣令尹應鉉到任事達淳讀奏京畿監司徐鼎修啓本時囚罪人同推開坐事忠淸監司李泰永啓本罪人洪秉圭藍浦縣到配事命分書判付翰東庚運以無公事先退上曰宗廟守僕待令耶尙愚曰待令矣上曰雨漏處修改時若値六月則無移還安之例耶尙愚曰取考已例則壬戌庚辰年修改時時値七月故果有移還安之例而六月則無已例矣命書傳敎曰政官牌招開政仍敎曰廟內修擧專在廟司之惟其人而近來則專不擇差奉審等節亦不着意擧行寧不駭然見今廟司中金明鎭自是了了者而其外李在純年淺未經事李得養亦然金明鎭外以已經廟司參下及他司中綜明任事者次次相換或差出事分付上曰太廟屋上除草何時爲之也問之尙愚承命問之守僕曰二月修改後除草矣上嚴敎曰何不於五日或十日奉審而乃敢曰二月修改後除草云也瓦間雨水之渟滀蓋緣不除草之致申飭廟司待晴這這除草疏導之意曾有下敎則汝以行首守僕所當夙夜憧憧依下敎擧行而不此之爲甚至今番莫重處滲漏之境駭痛極矣其委折問之尙愚承命問之守僕曰不善擧行更無可達之辭矣上曰屋上有頉處修改時各室移安有近例耶問之尙愚承命問之守僕曰辛亥年七月屋上雨漏處至八月修改時有各室移安之例矣上曰當室內有頉則但當室移安耶尙愚曰似然矣上曰旣無六月修改之例則姑待七月擇吉而吏判事誠甚駭然旣是本署提擧則何不隨事董飭有無頉這這報來而且久任郞擇差事亦何不提稟也俄者兵判而今爲吏判東西超躋官亦榮矣意謂自上向用之冞隆而若只恃寵靈每事放忽則難免不職之罪以日前寧邊倅事言之許多武弁中豈無可擇之人而以鄭觀采者流苟然充數殆若非此莫可者鄭觀采外果無可合者而然乎將觀來頭都政之如何當有處分各別惕念事分付仍命退諸臣以次退出
정조 23년
己未六月十一日辰時上御重熙堂左承旨禮房承旨入侍時行左承旨金達淳左副承旨鄭尙愚假注書李允謙記注官金景煥承膺祚以次進伏訖上曰廟司待令耶尙愚曰待令事俄已分付而今日貶坐皆已進去故姑未來待矣上曰吏判屢朔提擧專不念及於修擧之方且本署久任官差出事何不稟定也吏判入來後以此筵敎各別申飭而廟司中李得養李在純爲先相換於他司而雖未經廟司參下者他司官員中人頗了了者擇差於本署事分付仍命退承史以次退出
정조 23년
行都承旨李冕膺坐行左承旨金達淳坐右承旨金翰東坐直左副承旨鄭尙愚坐右副承旨未差同副承旨李庚運坐直注書柳台佐病一員未差假注書洪命周仕李允謙仕直事變假注書弼聖賚仕
정조 23년
鄭尙愚啓曰明日乃是初伏自明日處暑間視事頉稟之敢啓傳曰知道
정조 23년
以全羅監司趙宗鉉牌不進推考傳旨傳于李冕膺曰更爲牌招使之出肅仍爲辭朝
정조 23년
以全羅監司趙宗鉉三牌不進推考傳旨傳于李冕膺曰更爲牌招
정조 23년
傳于李康運曰全羅監司入侍
정조 23년
備忘記全羅監司趙宗鉉下直長弓一張長箭一部賜給
정조 23년
李冕膺以吏曹言啓曰今日本曹褒貶坐起時堂上不可不備員未肅拜參判李益運令政院牌招同參開坐之地何如傳曰允
정조 23년
以吏曹參判李益運牌不進推考傳旨傳于李冕膺曰更爲牌招
정조 23년
以漢城府民家頹壓別單傳于金翰東曰恤典令該廳卽爲分給事分付
정조 23년
疊以漢城府民家頹壓別單傳于金翰東曰恤典令該廳卽爲分給事分付
정조 23년
以黃海監司曺允大壯啓薦新生銀口魚限內不得封進惶恐待罪事傳于鄭尙愚曰勿待罪事回諭
정조 23년
兵曹口傳政事副護軍韓用和
정조 23년
鄭尙愚以弘文館言啓曰本館上番闕直已至多日事甚未安副應敎韓用鐸校理趙得永修撰朴吉源旣有只推之命副校理朴崙壽由限已過與新除授副修撰朴鍾淳一體牌招以爲推移入直之地何如傳曰允
정조 23년
以副應敎韓用鐸校理朴崙壽修撰朴吉源副修撰朴鍾淳牌不進罷職傳旨傳于鄭尙愚曰許遞使之一伸廉隅副修撰朴鍾淳只推牌招入直